Oscar-vonnis: NVG wil hierom appelleerOscar Pistorius in die hof (Julie 2014) Foto: Daniel Born/Pool, SAPA Pistorius is vroeër vandeesmaand tot ses jaar tronkstraf gevonnis vir die moord op sy vriendin, Reeva Steenkamp, wat hy in Februarie 2013 in sy huis in Pretoria doodgeskiet het. Dit kom nadat Pistorius se vorige skuldigbevinding aan strafbare manslag verlede jaar na moord omgekeer is. In die NVG se hofstukke wat Donderdag ingedien is, het die NVG genoem die hof “was verkeerd om te bevind dat die versagtende omstandighede meer weeg as die verswarende omstandighede”. Die NVG het die verswarende omstandighede in die saak genoem soos dit aan die hof voorgelê is, onder meer die feit dat Pistorius ŉ dodelike wapen gebruik het en vier skote deur ŉ toiletdeur afgevuur het in plaas van een terwyl hy geweet daar is iemand in die toilethokkie wat nêrens heen kan ontsnap nie. Die NVG het ook die versagtende omstandighede genoem wat die hof gehoor het, onder meer dat Pistorius gedink het daar is ŉ inbreker in sy huis, dat hy weerloos gevoel het sonder sy prostese aan, dat hy probeer het om Steenkamp se lewe te red en dat hy berou het oor sy dade. Adv. Gerrie Nel, die staatsaanklaer, het gesê die hof het drie belangrike verswarende faktore nié in ag geneem nie en het dit as volg gelys: Nel het verder aangevoer die hof het gefouteer deur nie daarop te fokus dat die afvuur van vier skote nié ŉ ongeluk was nie, maar opsetlik. Hy het ook genoem dat die voorgeskrewe minimumvonnis vir moord in ag geneem moet word. Volgens die NVG-hofstukke het regter Thokozile Masipa te veel klem geplaas op Pistorius se persoonlike omstandighede, veral sy gestremdheid en die feit dat hy weerloos gevoel het toe hy nie sy prostese aangehad het nie. Die staat voer ook aan dat die hof fouteer het deur oordrewe simpatie vir Pistorius te toon. Nel het ook aangevoer dat Pistorius nie berou het vir sy optrede en die feit dat hy “bedoel het (dolus eventualis) om ŉ ander mens dood te maak nie”. Hy het die vonnis “skokkend onvanpas” genoem en gesê dit reflekteer nie die erns van die misdaad of die woede van die publiek nie. Lees alle vorige berigte oor Oscar Pistorius op Maroela Media.